Reglerne om lygter, vigepligt og brug af mobiltelefoner er som reglerne herhjemme. Dog skal personbiler give plads til busser og sporvogne, som fletter sammen med den almindelige trafik. Samtidigt har biler også vigepligt når en sporvogn drejer til højre, fra det øjeblik sporvognsføreren har markeret svinget. Skulle du støde på politiet og de har bødeblokken fremme, så kan de opkræve bøder til et vist beløb betalt på stedet. Husk at bede om kvittering. Bemærk at man kører med en promille grænse på nul, så ikke noget med et glas vin eller en enkelt øl. Som i enkelte andre lande, så følger man nødkorridor reglen på veje med mindst to vognbaner. Det vil sige, at begynder der at dannes kø, så skal de to vognbaner sprede sig, så eventuelle redningskøretøjer kan komme frem i midten. Det generelle alarmnummer her er også 112. Dit biludlejningsfirma bør sikre at din udlejningsbil i Tjekkiet har det obligatoriske sikkerhedsudstyr ved afhentning: Advarselstrekant, sikkerhedsvest og førstehjælpskasse.